નર્સ અંદર આવી. એણે મોનિટર્સ સામે જોયું. મામા સામે નજર કરી અને દોડતી જઇને ડૉક્ટરને બોલાવી લાવી. ડૉક્ટરે ઇન્જેક્શન આપ્યું અને પૂરી કુશળતાથી છાતી પર મસાજ શરૂ કર્યું. ડૉક્ટર આવ્યા ત્યારે પોતે કઇ રીતે ઊભો થઇને રૂમના ખૂણામાં સંકોચાઇને ઊભો રહી ગયો હતો એનું વિભાકરને ભાન નહોતું. ડૉક્ટર મથામણ કરી રહ્યા હતા અને નર્સે આંખના ઇશારાથી જ વિભાકરને બહાર જવાની સૂચના આપી એટલે એ ધીમા પગલે બહાર નીકળી ગયો.